J. Rusnák, poslanec: (2001-12-17):
Predložený návrh (tlač 1254) bol doručený poslancom Národnej rady Slovenskej republiky dňa 9. novembra 2001, čím boli splnené podmienky určené § 72 ods. 1 rokovacieho poriadku Národnej rady Slovenskej republiky. Predseda Národnej rady Slovenskej republiky posúdil, že predložený návrh spĺňa náležitosti § 70 ods. 1 rokovacieho poriadku Národnej rady Slovenskej republiky a náležitosti podľa legislatívnych pravidiel, a zaradil ho na rokovanie 53. schôdze Národnej rady Slovenskej republiky na prvé čítanie. Ako spravodajca navrhnutého gestorského výboru Národnej rady Slovenskej republiky v prvom čítaní si osvojujem stanovisko, že návrh spĺňa všetky náležitosti návrhu zákona, ktoré sú uvedené v § 67 a § 68 rokovacieho poriadku Národnej rady Slovenskej republiky a náležitosti určené v legislatívnych pravidlách. Z vecného hľadiska zastávam stanovisko, že predložený návrh zákona spĺňa všetky náležitosti. V súlade s § 73 ods. 3 písm. c) rokovacieho poriadku Národnej rady Slovenskej republiky budem odporúčať prijať uznesenie, aby Národná rada Slovenskej republiky po všeobecnej rozprave prerokovala návrh zákona v druhom čítaní. Prosím, vážený pán predsedajúci, aby ste otvorili rozpravu o návrhu zákona. Ďakujem pekne. M. Andel, podpredseda NR SR: Ďakujem vám, pán kolega, za vaše stanovisko gestorského výboru. Nech sa páči, zaujmite miesto určené pre spravodajcu. Otváram všeobecnú rozpravu k tomuto bodu rokovania. Keďže som nedostal žiadnu písomnú prihlášku, pýtam sa, kto sa hlási ústne. Pán poslanec Ambróš. Môžem uzatvoriť prihlášky? Uzatváram možnosť podania ďalších prihlášok. Pán kolega, nech sa páči, máte slovo. L. Ambróš, poslanec: Ďakujem. Vážený pán predsedajúci, vážený pán minister, kolegyne, kolegovia, chcel by som sa vyjadriť k prvému čítaniu predloženej novely zákona o energetike a konkrétne tomu bodu, ktorý spomenul pán minister. Je to otázka zrušenia povinností inštalácie jednotlivých zariadení, ktoré zamedzujú tomu, aby bolo neprimeraným spôsobom nútené teplo pre občanov. Prečo som sa prihlásil? Jednotlivé regulačné ventily, ktoré majú byť alebo mali byť podľa teraz platného zákona nainštalované, majú zamedziť tomu, aby dodávatelia tepla dodávali viacej tepla, ako je únosné a ako sú vlastne občania schopní platiť. Preto ma dosť podivilo, keď po rokoch, keďže vieme, odkedy bol tento zákon prijatý, sme navrhli riešenie, ktoré vlastne znehodnotí, musím povedať, niekoľkomiliardové náklady, ktoré boli vynaložené na inštaláciu týchto regulačných ventilov. A dostaneme sa do situácie, keď bol vlastne zákon ešte pred jeho novelou, resp. pred prijatím v tom roku, myslím, 1992 alebo roku 1993. Nechcem sa teraz v prvom čítaní nejako viacej rozvádzať okolo toho, ale dávam na zamyslenie a určite v tom druhom čítaní budem dávať pozmeňujúci návrh na to, aby sa zabezpečilo dofinancovanie a ukončenie tých projektov vnútornej regulácie tepelných rozvodov, na ktoré už boli vybraté peniaze. A teraz vlastne vzniká situácia, že správcovia bytových domov ani nechcú inštalovať tieto regulačné ventily a zároveň nechcú ani občanom vrátiť peniaze. Čiže budem určite viesť ten pozmeňujúci návrh v takom zmysle, aby tie projekty, na ktoré už boli vyzbierané peniaze a za ktoré občania už zaplatili, boli dokončené a tieto regulačné ventily namontované. Zároveň sa budem snažiť dať taký pozmeňujúci návrh, ktorý vlastne zabezpečí primerané opatrenia, aby občan nemusel poberať viac tepla, ako zákon káže, to znamená, aby sa nestal rukojemníkom dodávateľov tepla. Chcem zároveň upozorniť na to, čo vlastne už vzniklo a čo prebieha, to znamená aj pri platnosti tohto zákona. Keďže dodávatelia tepla úmerne nákladom, ktoré vznikali s termostatizáciou a s výmenou starých energetických zdrojov za nové, zvyšovali aj cenu. Vznikla taká situácia, že vo viacerých mestách je eminentná snaha občanov odpájať sa od centrálnych zdrojov tepla. A spomeniem príklad Starej Ľubovne, kde sme boli na poslaneckom prieskume, ale môžem spomenúť aj naše mesto, mesto Veľký Krtíš, kde takisto už sú bytové domy, kde sa občania dohodli, že sa budú odpájať od centrálnych zdrojov tepla a že si budú zavádzať nové lokálne zdroje. Tu chcem podotknúť, že Slovensko sa zaviazalo, že bude rešpektovať Kjótsky protokol a že sa bude snažiť znížiť emisie do ovzdušia. Ak pôjdeme touto cestou, že zabezpečíme, aby občania sa nemohli brániť voči dodávateľom tepla, tak budú naozaj tak reagovať, ako som už povedal, že si budú zavádzať lokálne zdroje. A tieto lokálne zdroje, samozrejme, zvýšia aj emisie spalín do ovzdušia a poškodia ten náš zámer, ktorý sme prijatím Kjótskeho protokolu mali, to znamená znížiť emisie hlavne oxidov uhlíka do ovzdušia. Čiže ja navrhujem, aby bol zaradený tento bod aj na rokovanie výboru pre životné prostredie. Čiže ja som chcel len pri predkladaní tohto zákona upozorniť na tie úskalia, ktoré nás môžu čakať. Samozrejme, budem hlasovať za to, aby bol zákon postúpený do druhého čítania. Ďakujem pekne. M. Andel, podpredseda NR SR: Ďakujem vám, pán kolega, za vaše vystúpenie. S faktickou poznámkou chcú vystúpiť dvaja poslanci. Uzatváram možnosť podania ďalších prihlášok. Ako prvý má slovo pán poslanec Drobný.